[pic] | EUROOPA ÜHENDUSTE KOMISJON |

Brüssel 12.9.2005

KOM(2005) 433 lõplik

2005/0174 (ACC)

Ettepanek

NÕUKOGU MÄÄRUS

banaanide tariifimäärade kohta

(komisjoni esitatud)

SELETUSKIRI

1. Nõukogu 13. veebruari 1993. aasta määrusega (EÜ) nr 404/93 banaanituru ühise korralduse kohta sätestatakse banaanide impordiks üksnes tariifidel põhineva korra jõustumine hiljemalt 1. jaanuaril 2006.

2. 12. juulil 2004 volitas nõukogu komisjoni teatama WTOle Euroopa Ühenduse kavatsusest muuta üldisele tolli- ja kaubanduskokkuleppele (GATT) 1994 lisatud Euroopa Ühenduse CXL loendisse kuuluva artikli 0803 00 19 (banaanid) soodustusi vastavalt GATT-i artiklile XXVIII. Seega teatas Euroopa Ühendus 15. juulil 2004 WTOle oma kavatsusest muuta EÜ CXL loendi soodustusi. Komisjon on pidanud läbirääkimisi, konsulteerides Euroopa Ühenduse asutamislepingu artikli 133 alusel moodustatud komitee ja põllumajanduse erikomiteega vastavalt nõukogu antud läbirääkimisjuhistele.

3. Komisjon on pidanud läbirääkimisi Ecuadori ja Panamaga, kellel on alamrubriiki 0803 00 19 (banaanid) kuuluvate toodete suhtes peamine tarnimishuvi, ning Kolumbia ja Costa Ricaga, kellel on nimetatud toodete suhtes oluline tarnimishuvi. Vastavalt WTO ministrite konverentsi 14. novembri 2001 otsuse lisale Euroopa Ühenduste – AKV-EÜ koostöölepingu kohta on komisjon konsulteerinud ka teiste WTO liikmetega.

4. Vaatamata jõupingutustele ei suutnud komisjon asjaomaste WTO liikmetega GATT-i artikli XXVIII kohaselt vastuvõetavale kokkuleppele jõuda.

5. 31. jaanuaril 2005 teatas Euroopa Ühendus WTOle kavatsusest asendada soodustused artikli 0803 00 19 (banaanid) suhtes seotud tollimaksuga 230 EUR/tonn.

6. WTO ministrite konverentsi 14. novembri 2001. aasta otsuse lisas sätestatud vahekohtumenetlus algatati 30. märtsil 2005. Vahekohtu 1. augustil 2005 väljastatud otsuses on sedastatud, et Euroopa Ühenduse pakutud enamsoodustusrežiimi tollitariifimäär 230 EUR/tonn ei vasta eelpoolmainitud lisale, kuna see ei tagaks, et enamsoodustusrežiimi tollimaksuga maksustavatel tarnijatel säiliks vähemalt täielik juurdepääs turule.

7. Vahekohtu järeldust arvesse võttes on komisjon EÜ ettepaneku läbi vaadanud.

8. Selleks, et EÜ CXL loendi banaanide suhtes kohaldatavaid teatavaid soodustusi oleks võimalik muuta enne 1. jaanuari 2006, tehakse käesoleva ettepanekuga nõukogule ettepanek kehtestada CN-koodi 0803 00 19 (banaanid) alla kuuluvate toodete suhtes nii uus tariifimäär kui ka AKV riikidest pärit banaanide suhtes kohaldatav tollimaksu nullmääraga tariifikvoot.

9. Nimetatud tariifikvootide haldamiseks kavatseb komisjon praegu kehtiva tariifikvoodi C osas säilitada tavapäraseid kaubavooge arvestavat meetodit (senised/uued ettevõtjad), mis on sätestatud määruse (EMÜ) nr 404/93 artiklis 18, jättes 18%-lise osa mittetraditsiooniliste ettevõtjate jaoks.

2005/0174 (ACC)

Ettepanek

NÕUKOGU MÄÄRUS

banaanide tariifimäärade kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut,

samal ajal kui:

1. Nõukogu 13. veebruari 1993. aasta määrusega (EÜ) nr 404/93 banaanituru ühise korralduse kohta[1] sätestatakse banaanide impordiks üksnes tariifidel põhineva korra jõustumine hiljemalt 1. jaanuaril 2006.

2. 12. juulil 2004 volitas nõukogu komisjoni avama läbirääkimisi vastavalt üldise tolli- ja kaubanduskokkuleppe (GATT) 1994 artiklile XXVIII eesmärgiga muuta teatavaid banaanide suhtes kohaldatavaid soodustusi. Seega teatas Euroopa Ühendus 15. juulil 2004 WTOle oma kavatsusest muuta EÜ CXL loendi artikli 0803 00 19 (banaanid) soodustusi. Komisjon on pidanud läbirääkimisi, konsulteerides Euroopa Ühenduse asutamislepingu artikli 133 alusel moodustatud komiteega ja põllumajanduse erikomiteega vastavalt nõukogu antud läbirääkimisjuhistele.

3. Komisjon ei ole suutnud läbirääkimiste käigus jõuda vastuvõetavale kokkuleppele Ecuadori ja Panamaga, kellel on HS-alamrubriiki 0803 00 19 (banaanid) kuuluvate toodete suhtes peamine tarnimishuvi, ning Kolumbia ja Costa Ricaga, kellel on nimetatud toodete suhtes oluline tarnimishuvi. Vastavalt WTO ministrite konverentsi 14. novembri 2001 otsuse lisale Euroopa Ühenduste – AKV-EÜ koostöölepingu kohta on komisjon konsulteerinud ka teiste WTO liikmetega. Nende konsultatsioonide käigus ei jõutud vastuvõetavale kokkuleppele.

4. 31. jaanuaril 2005 teatas Euroopa Ühendus WTOle kavatsusest asendada soodustused artikli 0803 00 19 (banaanid) suhtes seotud tollimaksuga 230 EUR/tonn.

5. Käesoleva otsuse lisas sätestatud vahekohtumenetlus algatati 30. märtsil 2005. Vahekohtu 1. augustil 2005 väljastatud otsuses on sedastatud, et Euroopa Ühenduse pakutud enamsoodustusrežiimi tollitariifimäär 230 EUR/tonn ei vasta eelpoolmainitud lisale, kuna see ei tagaks, et enamsoodustusrežiimi tollimaksuga maksustavatel tarnijatel säiliks vähemalt täielik juurdepääs turule.

6. Vahekohtu järeldust arvesse võttes on komisjon EÜ ettepaneku läbi vaadanud.

7. EÜ CXL loendi banaanide suhtes kohaldatavate soodustuste muutmiseks enne 1. jaanuari 2006 tuleks banaanidele kehtestada uus tariifimäär. Samaaegselt tuleks avada AKV riikidest pärit banaanide tariifikvoot vastavalt EÜ kohustustele, mis tulenevad AKV-EÜ koostöölepingust.

8. Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused[2],

ON VASTU VÕTNUD KÄESOLEVA MÄÄRUSE:

Artikkel 1

1. Alates 1. jaanuarist 2006 on banaanide (CN-kood 0803 00 19) tariifimäär 187 EUR/tonn.

2. Igal aastal alates 1. jaanuarist 2006 avatakse autonoomne tariifikvoot 775 000 tonni (netomass) AKV riikidest pärit banaanide (CN-kood 0803 00 19) impordiks tollimaksu nullmääraga.

Artikkel 2

Käesoleva määruse üksikasjalikud rakenduseeskirjad võetakse vastu artikli 3 lõikes 2 viidatud menetlusele.

Artikkel 3

1. Komisjoni abistab määruse (EÜ) nr 404/93 artikli 27 alusel loodud banaanituru korralduskomitee.

2. Kui viidatakse käesolevale lõikele, kohaldatakse otsuse 1999/468/EU artikleid 4 ja 7.

Otsuse 1999/468/EÜ artikli 4 lõikes 3 sätestatud tähtaeg on üks kuu.

Artikkel 4

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU PEALKIRI

Ettepanek nõukogu määruseks banaaninde tariifimäärade kohta

2. EELARVERIDA

10. peatüki– artikkel 1000:

Põllumajandussaaduste tollimaksud, mille Euroopa Ühenduse institutsioonid on ühise põllumajanduspoliitika alusel kehtestanud kaubavahetuseks kolmandate riikidega. Hinnanguline summa kõnealuse aasta kohta: 763,4 miljonit eurot – B 2006.

3. RAHALINE MÕJU

( Ettepanekul ei ole finantstagajärgi

X Ettepanekul ei ole finantsmõju kulude poolele, kuid sellel on finantsmõju tulude poolele. Mõju on järgmine:

(miljonites eurodes ühe kümnendkoha täpsusega) |

Eelarverida | Tulud[3] | 12-kuuline periood, alates pp/kk/aaaa | Aasta 2005 |

Artikkel … | Mõju omavahenditele | – | – |

Artikkel … | Mõju omavahenditele | – | – |

2006. aasta ja järgnevad aastad |

Artikkel 1000 | + 277,2 miljonit eurot |

Artikkel … |

4. PETTUSEVASTASED MEETMED

Lisa- ega erimeetmeid kavandatud ei ole.

5. MUUD MÄRKUSED

Kulude osas on ettepandud importimisõigusel turu tasakaalule neutraalne mõju. See ei tohiks oluliselt muuta banaanituru hindu. Seetõttu ei toimu praeguste hinnangute kohaselt märkimisväärseid muutusi ühenduse tootjatele makstavas tasandustoetuse osas, välja arvatud tavapärased hooajalised kõikumised.

[1] EÜT L 47, 25.2.1993, lk 1. Määrust on viimati muudetud Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisaktiga (ELT L 236, 23.9.2003, lk 33).

[2] EÜT L 184, 17.7.1999, lk 23.

[3] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab märgitud olema netosumma, st brutosumma pärast 25% sissenõudmiskulude mahaarvamist.